6.9.2022
SL
Uradni list Evropske unije
C 342/83 sreda 16. februarja 2022
17. v zvezi s tem meni, da so politične in gospodarske posledice odločitve o izstopu iz Unije velike; meni, da jih Združeno kraljestvo pred odločitvijo o izstopu ni primerno in popolnoma ocenilo, zaradi česar ni bilo ustrezno pripravljeno na postopek; meni, da so britanski državljani slabo poznali Evropsko unijo in niso bili ustrezno obveščeni o daljnosežnih posledicah odločitve o izstopu iz Unije;
18.
meni, da so bile določbe člena 50 PEU o uradnem obvestilu in podaljšanju obdobja v skladu s členom 50(3) PEU obravnavane dovolj prožno, kar je omogočilo odziv na politično nestanovitnost in nedoslednosti zaporednih vlad Združenega kraljestva, hkrati pa ohranilo celovitost procesa izstopa in obvarovalo pravni red Unije;
19. opozarja, da je odločitev o izstopu suverena pravica države članice in da mora Unija sprejeti namero te države; poudarja, da člen 50 PEU ne določa in zato ne omejuje oblike uradnega obvestila o nameri za izstop; v zvezi s tem meni, da kadar država članica ne spoštuje prava EU in/ali izrazi namero, da ne bo izvrševala Pogodb ali priznala pristojnosti Sodišča Evropske unije in spoštovala njegovih sodb, to pomeni jasno zavrnitev obveznosti, povezanih s članstvom v EU;
20. poudarja, da je izstop iz Evropske unije po naravi zapleten proces in da lahko politične odločitve države članice, ki izstopa, o njenih prihodnjih odnosih z Unijo to zapletenost še povečajo;
Pomen urejenega izstopa
21.
meni, da čeprav izstop ni pogojen s sklenitvijo sporazuma med državo članico, ki izstopa, in Unijo, proces izstopa Združenega kraljestva kaže, kako pomembno je skleniti sporazum o podrobnostih izstopa, zlasti da bi se zaščitile pravice in legitimna pričakovanja državljanov, ki jih to zadeva;
22.
meni, da so institucije EU storile vse, kar je bilo v njihovi moči, in izpolnile svojo obveznost, da zagotovijo sklenitev sporazuma; izraža pohvalo prizadevanjem, ki so bila vložena v preprečevanje scenarija brez dogovora; v zvezi s tem ugotavlja, da v skladu s členom 50(3) PEU izstop začne veljati dve leti po uradnem obvestilu Svetu, če sporazum ni dosežen; poudarja, da v PEU ni določb, ki bi obravnavale scenarij brez dogovora in neurejen izstop;
23. poudarja, da glede na zelo integrirano naravo enotnega trga EU izstop države članice vpliva na vsa področja gospodarske dejavnosti in da so potrebne pravne in upravne prilagoditve na vseh ravneh EU, držav članic in na lokalni ravni; ponovno poudarja pomen dela, ki so ga opravile Komisija in države članice na vseh ravneh javne uprave ter pri ozaveščanju in pripravi državljanov in zasebnega sektorja z objavo številnih posebnih obvestil o pripravljenosti za deležnike in pravočasnim sprejetjem enostranskih in začasnih ukrepov za nepredvidljive razmere, da bi se spopadli z možnostjo scenarija brez dogovora in neurejenega izstopa;
24. ugotavlja, da PEU ne določa vsebinskih zahtev za okvir prihodnjih odnosov med državo članico, ki izstopa, in Unijo ter njegovo povezavo z ureditvijo izstopa; vendar opozarja, da je treba v skladu s členom 50(2) PEU v sporazumu o izstopu upoštevati okvir prihodnjih odnosov države, ki izstopa, z Unijo;
25. ugotavlja, da se je v primeru izstopa Združenega kraljestva dveletno obdobje iz člena 50(3) PEU, ko se Pogodbi prenehata uporabljati za državo članico, ki izstopa, po uradnem obvestilu o izstopu izkazalo za prekratko za urejen izstop, saj so bila potrebna tri podaljšanja tega obdobja in poznejše prehodno obdobje; opozarja, da se to obdobje lahko podaljša na podlagi člena 50(3) PEU; meni, da takšno podaljšanje omogoča nadaljevanje pogajanj, da bi se izognili nenadni prekinitvi; vendar opozarja, da so se v dveletnem obdobju in njegovih podaljšanjih državljani, gospodarski subjekti, države članice ter trgovinski partnerji iz tretjih držav soočali z stopnjo dolgotrajne pravne negotovosti, kakršne še ni bilo;